ዘይከኣል ስቓይ ዝኸኣለ ስሙይ ከያኒ ኣቐዲምና ብዝገበርናዮ ቆጸራ ከኣ ምስ መምህር ተወልደ፡ ካብቲ ቀንዲ መዓርፎ ባቡር ሮተርዳም ርሑቕ ኣብ ዘይኮነ ባር ኢንግሊዝ ተራኺብና። ከም ውላዱ ምስ ዝርእዮ፡ ኣቐዲመ ምስ ዝፈልጦ መንእሰይ እዩ ጸኒሑኒ መምህር - ንኣኽብሮት ከኣ ካብ መንበሩ ተንሲኡ ተቐቢሉኒ። ሰላምታ ተለዋዊጥና። ወዲ 78 ዓመት ክነሱ ገና ድልዱል ሽማግለ ኣቦ እዩ። ድልዳለ ኣካላቱ ኣይከምቲ ብወረ ክሰምዖ ዝጸናሕኩን ዝፈራሕኩዎን። ሻሂ ሒዝና፡ ንጉዕዞይ ዝምልከትን ደሃይ ጥዕናን ሓፈሻዊ ዕላል ጀሚርና። እቲ ቀንዲ ዘገደስኒ ጉዳይ ግን ዕላል እቲ ሃገራዊ ሰንደቕ ወላዲ "ሽገይ ሃቡኒ!" መምህር ሙዚቃን ድርሰትን ዕላል ተወልደ ረዳ እዩ። መስዩ ስለዝነበረ ብሓንሳብ ተደሪርና ንጽባሒቱ ክንራኸብ ብቖጸራ ተፈላሊና። ተወልደ ንገዝኡ ክኸይድ፡ ነታ ከም መሐለውታ ዝጥቀመላ በትሪ ዓይነ ስውራን እናምረሐ፡ ነቲ ምድሪ ብድልዱል ስጉምቲ ክረግጾ ምስ ረኣኹ፡ እዚ ሰብኣይ ሓቛፉዎ ዘሎ ታሪኽን ዝኽርን ናብ ቀጻሊ ወለዶ ንከስግር ዕድመን ጥዕናን ግዲ ይረክብ ይኸውን በልኩ ብልበይ። ተወልደ፡ ኣቐዲሙ፡ "ምስ ሓደ ግዱስ ሃገራዊ፡ ታሪኽይ ብዝርዝር ንምስናድ መደብ ሒዘ ስለዘለኹ፡ ብዛዕባ ሽገይ ሃቡኒ ጥራሕ ኢና ከነዕልል" ክብል ኣጠንቂቑኒ ስለዝነበረ፡ ባዕሉ እንተዘይፈቒዱ ዕላልና ኣብ " ሽገይ ሃቡኒ" ዝተሓጽረ እዩ ክኸውን። ግን ሽገይ ሃቡኒ ንባዕላ መጽሓፍ እያ። ኣብ ዘዕረፍኩሉ ቤት ኣትየ ኣብ መዳቕሶይ ምስተጎንበኹ፡ ክሳብ ድቃስ ዝወስደኒ፡ ብዛዕባ እቲ ኣዳልየዮ ዝመጻእኩ ሕቶታትን ኣብ ዕላልና ዝፍጠር ዛንታን ከሰላስል ኣምሰኹ። ንጽባሒቱ ምስ ተወልደ ኣብታ ዝተራኸብናላ ባር ተራኸብና። መቕረጺ ማይ ክሮፎን ኣዋዲደ፡ "ተወልደ መን እዩ!" እስከ ንገረና ክብል ምስ ሓተትኩዎ?
